Δημοσίευση αίτησης καταχώρισης ονομασίας σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2020/C 309/08)

Η παρούσα δημοσίευση παρέχει το δικαίωμα ένστασης σύμφωνα με το άρθρο 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1) εντός τριών μηνών από την ημερομηνία της παρούσας δημοσίευσης.

ΕΝΙΑΙΟ ΕΓΓΡΑΦΟ

«DALMATINSKA PEČENICA»

Αριθ. ΕΕ: PGI-HR-02456 — 10.4.2019

ΠΟΠ ( ) ΠΓΕ (X)

1. Ονομασία/-ες

«Dalmatinska pečenica»

2. Κράτος μέλος ή Τρίτη χώρα

Κροατία

3. Περιγραφή του γεωργικού προϊόντος ή τροφίμου

3.1. Τύπος προϊόντος

Κλάση 1.2. Προϊόντα κρέατος (μαγειρευτά, παστά, καπνιστά κ.λπ.)

3.2. Περιγραφή του προϊόντος που φέρει την προβλεπόμενη στο σημείο 1 ονομασία

Το προϊόν «Dalmatinska pečenica» είναι διατηρημένο προϊόν αλλαντοποιίας χωρίς οστό, το οποίο λαμβάνεται από τον ξακρισμένο επιμήκη ραχιαίο μυ του χοίρου. Το προϊόν αλατίζεται ή εμβαπτίζεται σε άλμη και υποβάλλεται σε διαδικασία ψυχρού υποκαπνισμού, ξήρανσης και ωρίμασης αποκλειστικά εντός της γεωγραφικής περιοχής που ορίζεται στο σημείο 4 του παρόντος εγγράφου.

Το «Dalmatinska pečenica» παρασκευάζεται από τον διατηρημένο σε απλή ψύξη ή κατεψυγμένο επιμήκη ραχιαίο μυ του χοίρου (m. longissimus thoracis et lumborum), ο οποίος λαμβάνεται με διαχωρισμό μέρους του καρέ και των οπίσθιων τμημάτων του ημισφάγιου του χοίρου.

Όταν διατίθεται στην αγορά, το «Dalmatinska pečenica» έχει τα ακόλουθα χαρακτηριστικά:

εξωτερική όψη: το προϊόν έχει κυλινδρικό σχήμα, οι επιφάνειες δεν εμφανίζουν ρωγμές ή άλλη βλάβη· το χρώμα της εξωτερικής επιφάνειας είναι ανοικτό έως σκούρο καστανό, με ή χωρίς σημεία λιπώδους ιστού χρώματος ανοικτού κίτρινου έως ανοικτού καστανού, ως αποτέλεσμα του υποκαπνισμού.

διατομή: το προϊόν έχει σφικτή, ελαστική σύσταση και συμπαγή δομή· στη διατομή του, έχει ομοιόμορφο ερυθρό χρώμα το οποίο κυμαίνεται από βαθυκόκκινο έως βαθυκάστανο στα άκρα, με ή χωρίς σημεία λευκού έως ανοικτού κίτρινου ή ανοικτού καστανού λιπώδους ιστού, ως αποτέλεσμα του υποκαπνισμού· το προϊόν τεμαχίζεται εύκολα·

γεύση και άρωμα: το προϊόν έχει ελαφρώς αλμυρή γεύση, είναι τρυφερό, χυμώδες και λιώνει στο στόμα· έχει το χαρακτηριστικό άρωμα των διατηρημένων ωριμασμένων προϊόντων χοιρινού κρέατος με απαλό άρωμα καπνιστού·

χημικά χαρακτηριστικά: η περιεκτικότητα σε NaCl δεν πρέπει να υπερβαίνει το 7,5 %, το ποσοστό υγρασίας δεν πρέπει να υπερβαίνει το 55 %, ενώ η δραστικότητα νερού (aw) πρέπει να είναι έως 0,93.

Το ελάχιστο βάρος του τελικού προϊόντος είναι 1,3 kg. Το προϊόν «Dalmatinska pečenica» μπορεί να διατίθεται στην αγορά ολόκληρο, σε τεμάχια ή σε φέτες.

Το «Dalmatinska pečenica» είναι διατηρημένο προϊόν αλλαντοποιίας το οποίο συνήθως καταναλώνεται χωρίς να έχει προηγουμένως υποβληθεί σε θερμική επεξεργασία. Ολόκληρη η διαδικασία επεξεργασίας του «Dalmatinska pečenica», από την έναρξη του σταδίου αλάτισης/εμβάπτισης σε άλμη έως το τέλος του σταδίου ωρίμασης, πρέπει να διαρκεί τουλάχιστον 45 ημέρες.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

—

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Η διαδικασία παραγωγής του «Dalmatinska pečenica» περιλαμβάνει συνολικά τα ακόλουθα στάδια: αλάτιση ή εμβάπτιση σε άλμη, ψυχρό υποκαπνισμό, ξήρανση και ωρίμαση, όλα εκ των οποίων πρέπει να εκτελούνται στη γεωγραφική περιοχή που καθορίζεται στο σημείο 4.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

—

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Κατά τη διάθεση του προϊόντος στην αγορά (ολόκληρου ή σε οποιοδήποτε είδος προσυσκευασίας που περιέχει τεμάχια ή φέτες), το προϊόν πρέπει να φέρει την ονομασία «Dalmatinska pečenica», η οποία πρέπει να είναι ευανάγνωστη και ανεξίτηλη, καθώς και να αναγράφεται ευκρινέστερα από κάθε άλλη ένδειξη σε ό,τι αφορά το μέγεθος, τον τύπο και το χρώμα της γραμματοσειράς της (τυπογραφία), συμπεριλαμβανομένων του (σειριακού) αριθμού παρτίδας παραγωγής και του ονόματος του παραγωγού. Δεν πρέπει να τοποθετούνται δίπλα στην ονομασία «Dalmatinska pečenica» επίθετα όπως «αυθεντικό», «παραδοσιακό», «χειροποίητο», «γνήσιο», «ντόπιο», «σπιτικό» κ.λπ. ή όροι που υποδεικνύουν το τοπωνύμιο της περιοχής παραγωγής.

4. Συνοπτική οριοθέτηση της γεωγραφικής περιοχής

Η γεωγραφική περιοχή παραγωγής του προϊόντος «Dalmatinska pečenica» περιορίζεται εντός των διοικητικών ορίων των ακόλουθων κομητειών, πόλεων και κοινοτήτων:

— κομητεία Lika-Senj: η περιοχή της πόλης Novalja·

— κομητεία Zadar: οι περιοχές των πόλεων Benkovac, Biograd, Nin, Obrovac, Pag και Zadar, και οι κοινότητες Bibinje, Galovac, Jasenice, Kali, Kolan, Kukljica, Lišane Ostrovičke, Novigrad, Pakoštane, Pašman, Polača, Poličnik, Posedarje, Povljana, Preko, Privlaka, Ražanac, Sali, Stankovci, Starigrad, Sukošan, Sveti Filip i Jakov, Škabrnja, Tkon, Vir, Vrsi και Zemunik Donji·

— ολόκληρη η περιοχή των κομητειών Dubrovnik-Neretva, Split-Dalmatia και Šibenik-Knin.

5. Δεσμός με τη γεωγραφική περιοχή

Ο δεσμός μεταξύ του «Dalmatinska pečenica» και της γεωγραφικής περιοχής του βασίζεται στη φήμη και την ποιότητα του προϊόντος, τις οποίες οφείλει στην παραδοσιακή τεχνογνωσία και τις δεξιότητες των τοπικών παραγωγών και στους φυσικούς παράγοντες που συνδέονται με την περιοχή.

Το προϊόν «Dalmatinska pečenica» έχει συγκεκριμένες οργανοληπτικές ιδιότητες. Ειδικότερα, έχει ελαφρώς αλμυρή γεύση, είναι τρυφερό, χυμώδες και λιώνει στο στόμα και έχει την οσμή και το άρωμα του χοιρινού που έχει υποστεί ζύμωση, με απαλό άρωμα καπνιστού. Το χαρακτηριστικό κυλινδρικό σχήμα και το χρώμα του «Dalmatinska pečenica», καθώς και το απαλό καπνιστό άρωμά του, είναι αποτέλεσμα της διαδικασίας επεξεργασίας του και της συγκεκριμένης μεθόδου υποκαπνισμού του. Η ελαφρώς αλμυρή, τρυφερή και χυμώδης γεύση του προϊόντος που λιώνει στο στόμα, καθώς και η οσμή και το άρωμά του, είναι αποτέλεσμα της ειδικής τεχνογνωσίας και των δεξιοτήτων των τοπικών παραγωγών και των ιδιαίτερων κλιματικών συνθηκών της Δαλματίας.

Φυσικοί παράγοντες

Η γεωγραφική περιοχή παραγωγής του προϊόντος «Dalmatinska pečenica» περιλαμβάνει το σύνολο της Δαλματίας, δηλαδή την εκτεταμένη παράκτια ζώνη της κεντρικής και νότιας κροατικής ακτής, συμπεριλαμβανομένων των νήσων (κεντρική και νότια Αδριατική Κροατία). Καλύπτει συνολική έκταση περίπου 12 260 km2 και χωρίζεται προς τα βορειοδυτικά από την ηπειρωτική Κροατία με τις οροσειρές Velebit, Dinarides και Kamešnica. Στο μεγαλύτερο μέρος της, η τοπογραφία της Δαλματίας έχει τα τυπικά χαρακτηριστικά του καρστικού τοπίου.

Στο μεγαλύτερο μέρος της Δαλματίας το κλίμα είναι μεσογειακό με θερμά, ξηρά καλοκαίρια και ήπιους, υγρούς χειμώνες. Ένα από τα σημαντικότερα χαρακτηριστικά του δαλματικού κλίματος είναι οι συχνοί εναλλασσόμενοι άνεμοι της περιοχής. Οι άνεμοι που εναλλάσσονται στη Δαλματία από τον Οκτώβριο έως τον Απρίλιο είναι ο μπόρα —ως επί το πλείστον ξηρός και ψυχρός βορειοανατολικός άνεμος— και ο σιρόκος (ή γιούγκο), ο οποίος είναι ως επί το πλείστον υγρός, θερμός νοτιοανατολικός άνεμος. Η μέση θερμοκρασία κυμαίνεται από 3 έως 9 °C κατά τη διάρκεια του ψυχρότερου μήνα, του Ιανουαρίου, και από 22 έως 26 °C κατά τη διάρκεια του θερμότερου μήνα, του Ιουλίου. Παρότι η θάλασσα αποτελεί μόνιμη πηγή υδρατμών, λόγω των υψηλών ατμοσφαιρικών θερμοκρασιών και των συχνών ανέμων η Δαλματία έχει το χαμηλότερο σχετικό επίπεδο υγρασίας στην Κροατία, το οποίο κυμαίνεται από 65 % έως 75 % κατά μέσο όρο ετησίως. Χάρη στο ήπιο κλίμα και την ευχάριστη θερμοκρασία της, η γεωγραφική περιοχή της Δαλματίας παρέχει ευνοϊκές συνθήκες για την ξήρανση και την ωρίμαση του προϊόντος «Dalmatinska pečenica».

Ανθρώπινοι παράγοντες

Η τέχνη της διατήρησης του κρέατος με αλάτιση και ξήρανση είχε ήδη εξαπλωθεί σε όλη τη Δαλματία από την εποχή που βρισκόταν υπό ρωμαϊκή κυριαρχία. Η τεχνογνωσία αυτή μεταλαμπαδεύτηκε από γενιά σε γενιά και τελειοποιήθηκε με την πάροδο του χρόνου. Χάρη στις ευνοϊκές κλιματικές συνθήκες της Δαλματίας και τη συνεχή διαθεσιμότητα θαλασσινού άλατος, αναπτύχθηκε μια διαδικασία επεξεργασίας η οποία εξελίχθηκε σε παραδοσιακή δαλματική πρακτική.

Η παραδοσιακή τεχνογνωσία και οι δεξιότητες των τοπικών παραγωγών είναι σημαντικές σε όλα τα στάδια παραγωγής του προϊόντος «Dalmatinska pečenica». Προκειμένου να διασφαλίσουν την ποιότητα του επιμήκη ραχιαίου μυός του χοίρου που επιλέγουν, οι παραγωγοί μεριμνούν ώστε να είναι λίγο-πολύ κυλινδρικού σχήματος και συμπαγής, χωρίς μεγάλες ρωγμές ή ανομοιομορφίες ή επιφανειακό αποχρωματισμό. Η δεξιότητά τους, η οποία επιδεικνύεται αφενός στο στάδιο της αλάτισης/εμβάπτισης σε άλμη και αφετέρου στον καθορισμό της ποσότητας άλατος/άλμης που θα χρησιμοποιηθεί, είναι αποτέλεσμα πολυετούς πείρας και διασφαλίζει ότι το ωριμασμένο «Dalmatinska pečenica» δεν είναι υπερβολικά αλμυρό και ότι η περιεκτικότητά του σε αλάτι επαρκεί για την αποτροπή τυχόν αλλοίωσης του προϊόντος.

Οι κλιματικές συνθήκες της γεωγραφικής περιοχής έχουν σημαντική επίδραση στην ξήρανση του «Dalmatinska pečenica». Μια άλλη ιδιαίτερη δεξιότητα των κατοίκων της περιοχής όσον αφορά την ξήρανση του «Dalmatinska pečenica» ήταν ο υποκαπνισμός (επιλογή των καυσόξυλων, του τρόπου και της διάρκειας του υποκαπνισμού)· όταν ο καιρός ήταν ξηρός και ψυχρός και φυσούσε ο μπόρα, έβγαζαν το «Dalmatinska pečenica» από τον θάλαμο ξήρανσης ή την κουζίνα στον ατμοσφαιρικό αέρα. Χάρη στην αντιοξειδωτική δράση του καπνού, το καπνιστό κρέας «Dalmatinska pečenica» διατηρείται για μεγαλύτερο διάστημα και αποκτά απαλό καπνιστό άρωμα.

Παρότι η χρήση του καπνού ως συντηρητικού δεν έχει πλέον την ίδια σπουδαιότητα για την παραγωγή όπως έχει εξελιχθεί σήμερα, το προϊόν «Dalmatinska pečenica» εξακολουθεί να υποβάλλεται σε διαδικασία υποκαπνισμού κατά την οποία χρησιμοποιείται «ψυχρός καπνός» που παράγεται από τη βραδεία καύση σκληρής ξυλείας (πυρόλυση), δηλαδή την αργή καύση ξυλείας και/ή πριονιδίων σε χαμηλές θερμοκρασίες, με καπνό αλλά χωρίς φλόγα. Σκληρή ξυλεία ψυχρού υποκαπνισμού όπως καρπίνος, αριά δρυς ή χνοώδης δρυς χρησιμοποιείται κατά παράδοση στη Δαλματία για καύση.

Στο τέλος του σταδίου ξήρανσης, ο παραγωγός μπορεί να καθορίσει από την όψη, το χρώμα και τη σύσταση του προϊόντος ποια είναι ακριβώς η κατάλληλη στιγμή για το τελικό στάδιο: την ωρίμαση του «Dalmatinska pečenica».

Λόγω των μοναδικών και ιδιαίτερων χαρακτηριστικών του, το προϊόν «Dalmatinska pečenica» έχει αποτελέσει αντικείμενο επιστημονικών μελετών. Η κύρια διαφορά στη μέθοδο παραγωγής του προϊόντος «Dalmatinska pečenica» σε σχέση με παρόμοια προϊόντα (όπως το «Istarski žlomprt») είναι η υποχρεωτική διαδικασία υποκαπνισμού κατά τη διάρκεια του αρχικού σταδίου ξήρανσης (Marina Krvavica και λοιποί, 2016, Fizikalna svojstva i oksidativni status dalmatinske pečenice proizvedene u različitim tehnološkim uvjetima, στο περιοδικό Meso, τεύχος 5) στην οποία το «Dalmatinska pečenica» οφείλει το χαρακτηριστικό του χρώμα και το απαλό καπνιστό του άρωμα.

Σε επιστημονική μελέτη των πτητικών αρωματικών ενώσεων του «Dalmatinska pečenica» παρατηρήθηκε υψηλό ποσοστό ενώσεων προερχόμενων από τον καπνό, ιδιαίτερα φαινολών από την ομάδα των αρωματικών μεθοξυφαινολών, συμπεριλαμβανομένου υψηλού επιπέδου γουαικόλης και 4‐μεθυλ-γουαικόλης, οι οποίες, όπως πιστεύουν οι επιστήμονες, προσδίδουν κατά κύριο λόγο το καπνιστό άρωμα. Επιπλέον, οι αντιοξειδωτικές και αντιμικροβιακές ιδιότητες του καπνού προέρχονται από τις μεθοξυφαινόλες, οι οποίες είναι για τον λόγο αυτόν επιθυμητά αρωματικά συστατικά. Οι συγγραφείς της ανωτέρω δημοσίευσης τονίζουν επίσης ότι η μέθοδος υποκαπνισμού και η θερμοκρασία του καπνού δεν έχουν σημαντική επίδραση μόνο στη σύνθεση των πτητικών αρωματικών ενώσεων αλλά και στο χρώμα του «Dalmatinska pečenica». Ο λόγος είναι ότι, κατά τη διάρκεια της πυρόλυσης του ξύλου σε χαμηλές θερμοκρασίες, σχηματίζονται αλειφατικά καρβοξυλικά οξέα και καρβονύλια, τα οποία προσδίδουν στο καπνιστό «Dalmatinska pečenica» το χαρακτηριστικό χρώμα του (Marina Krvavica και λοιποί, 2018, Hlapivi spojevi arome dalmatinske pečenice proizvedene različitim postupcima dimljenja, περιοδικό Meso, τεύχος 5).

Το απαλό καπνιστό άρωμα είναι το βασικό στοιχείο που διακρίνει το προϊόν «Dalmatinska pečenica». Στο πλαίσιο αυτό, έχουν ιδιαίτερη σημασία η τεχνογνωσία και οι δεξιότητες των παραγωγών στην επιλογή των ενδεικνυόμενων ειδών ξυλείας και στον καθορισμό του κατάλληλου χρόνου και της διάρκειας του υποκαπνισμού, που εξαρτώνται σε μεγάλο βαθμό από τις καιρικές συνθήκες και τα χαρακτηριστικά των πρώτων υλών. Ο ήπιος ψυχρός υποκαπνισμός με τη χρήση σκληρής ξυλείας είναι ο μόνος τρόπος για να αποκτήσει το προϊόν το απαλό καπνιστό άρωμά του· ο υπερβολικός υποκαπνισμός δεν θα είχε μόνο αρνητική επίδραση στο άρωμα αλλά και στο χρώμα, τη σύσταση και την τρυφερότητα του προϊόντος. Η τεχνογνωσία των παραγωγών είναι επίσης σημαντική για τη διατήρηση ευνοϊκών μικροκλιματικών συνθηκών (θερμοκρασία, υγρασία και ροή του αέρα) στις μονάδες παραγωγής, οι οποίες πρέπει να εξασφαλίζουν τη βέλτιστη ταχύτητα ξήρανσης και ωρίμασης και την κατάλληλη ένταση των βιοχημικών διαδικασιών στους ιστούς του προϊόντος, έτσι ώστε να διασφαλίζονται οι ιδιαίτερες οργανοληπτικές του ιδιότητες. Το προϊόν «Dalmatinska pečenica» οφείλει τα ιδιαίτερα χαρακτηριστικά του, στα οποία βασίζεται επίσης η φήμη του, στην τεχνογνωσία και τις παραδοσιακές δεξιότητες παραγωγής των παραγωγών.

Γραπτές μαρτυρίες της ονομασίας «Dalmatinska pečenica» χρονολογούνται από τις αρχές της δεκαετίας του 1900, όταν ο λαϊκός παιδαγωγός Δον Frano Ivanišević περιέγραψε στο βιβλίο του Poljica – narodni život i običaji 1903-1906 τον τρόπο παραγωγής του «Dalmatinska pečenica» από τους τοπικούς παραγωγούς της περιοχής της Δαλματίας, βάσει της τεχνογνωσίας και των δεξιοτήτων που είχαν αποκτήσει έπειτα από πολλά έτη επεξεργασίας του προϊόντος. Επίσης, σύμφωνα με τον Frano Ivanišević «... το χοιρινό καρέ («pečenica» στα κροατικά), το οποίο αποτελεί μέρος της χοιρινής μπριζόλας που είναι γνωστή στην οριοθετημένη γεωγραφική περιοχή ως [εν.] “Zarebrica” ή “zarebrnik”, ήταν από μακρού προϊόν υψηλής αξίας το οποίο συνήθως προοριζόταν για πώληση ή προσφερόταν ως δώρο· κάποιοι το έπαιρναν για να το πουλήσουν ή να το προσφέρουν ως δώρο σε έναν φίλο». Από τα παραπάνω προκύπτει ότι την εποχή εκείνη το προϊόν «Dalmatinska pečenica» παραγόταν στις περισσότερες γεωργικές εκμεταλλεύσεις, αλλά όχι σε επαρκείς ποσότητες για μαζική πώληση εκτός της περιοχής παραγωγής (F. Ivanišević, 1903-1906, Poljica – narodni život i običaji, Ζάγκρεμπ· επανέκδοση Društvo Poljičana ‘Sveti Jure’ – Priko, 2006).

Η ονομασία «Dalmatinska pečenica» εμφανίζεται επίσης σε διάφορα βιβλία μαγειρικής, όπως το Dalmatinska kuhinja που δημοσιεύτηκε από την Dika Marjanović-Radica το 1939, όπου περιγράφεται η μέθοδος παραγωγής του προϊόντος (D. Marjanović-Radica, Dalmatinska kuhinja, 1939).

Η φήμη της ονομασίας «Dalmatinska pečenica» και ο δεσμός της με τη γεωγραφική περιοχή επιβεβαιώνονται επίσης από τα πορίσματα σχετικής έρευνας. Ερωτώμενοι για ποιον λόγο είχαν επιλέξει να αγοράσουν το προϊόν «Dalmatinska pečenica», 85,29 % των ερωτηθέντων απάντησαν ότι το «Dalmatinska pečenica» διαφέρει από παρόμοια προϊόντα από πλευράς ποιότητας (γεύση, άρωμα, οσμή, τρυφερότητα). Οι περισσότεροι ερωτηθέντες είχαν επιλέξει να αγοράσουν το προϊόν επειδή ήταν παραδοσιακό προϊόν από τη γεωγραφική περιοχή της Δαλματίας. Οι περισσότεροι από αυτούς κατανάλωναν το προϊόν «Dalmatinska pečenica» για πάνω από 10 έτη, ενώ ποσοστό άνω του 50 % δήλωσε ότι το αγόραζε ανέκαθεν, γεγονός που καταδεικνύει τη βαθιά ριζωμένη παράδοση παραγωγής και κατανάλωσης του προϊόντος. (M. Ćaćić, 2017, Έρευνα σχετικά με την άποψη των καταναλωτών στη Δαλματία για τα τοπικά παραδοσιακά προϊόντα αλλαντοποιίας).

Το γεγονός ότι το προϊόν «Dalmatinska pečenica» και η μέθοδος παραγωγής του εξακολουθούν να αναφέρονται σε εξειδικευμένα περιοδικά σχετικά με τα προϊόντα κρέατος επιβεβαιώνει τη φήμη που συνεχίζει να απολαμβάνει το προϊόν σήμερα (Marina Krvavica και λοιποί, 2016, Fizikalna svojstva i oksidativni status dalmatinske pečenice proizvedene u različitim tehnološkim uvjetima, περιοδικόMeso, τεύχος 5).

Η φήμη του «Dalmatinska pečenica» επιβεβαιώνεται επίσης από τις πολυάριθμες γαστρονομικές εκδηλώσεις που διοργανώνονται για την προβολή παραδοσιακών αλλαντικών, συμπεριλαμβανομένου του «Dalmatinska pečenica». Γαστρονομική εκδήλωση που πραγματοποιήθηκε στο ξενοδοχείο Esplanade στο Ζάγκρεμπ το 2015 περιλάμβανε γευσιγνωσία και αξιολόγηση αλλαντικών, με το «Dalmatinska pečenica» να κερδίζει τα πρώτα τρία βραβεία στην κατηγορία των προϊόντων από χοιρινό καρέ. Άρθρο σχετικά με την εκδήλωση με τίτλο «Dalmatia triumphs – we have the best pršut, panceta and pečenica» («Δαλματικός θρίαμβος – έχουμε το καλύτερο pršut, την καλύτερη panceta και το καλύτερο pečenica»), δημοσιεύτηκε στο εβδομαδιαίο περιοδικό Nedjeljna Slobodna Dalmacija από τον δημοσιογράφο M. Šilović (M. Šilović, 2015, Trijumf Dalmacije – imamo najbolji pršut, pancetu i pečenicu. Nedjeljna Slobodna Dalmacija, 2015).

Το προϊόν «Dalmatinska pečenica» έχει επίσης αναγνωριστεί ως εκλεκτό έδεσμα και σερβίρεται σε πολλά εστιατόρια και επιχειρήσεις εστίασης.

Παραπομπή στη δημοσίευση των προδιαγραφών του προϊόντος

(άρθρο 6 παράγραφος 1 δεύτερο εδάφιο του παρόντος κανονισμού)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Izmijenjena%20Specifikacija%20proizvoda%20Dalmatinska%20pečenica.pdf

(1) ΕΕ L 343 της 14.12.2012, σ. 1.